একই শঙ্কা নিয়ে জাকার্তা এসেছিলেন সন ইউং মিন। সোনা না জিতলে লন্ডনের আলো ঝলমলে জীবন ছেড়ে যোগ দিতে হতো সেনাবাহিনীতে। পাকানসারি স্টেডিয়ামের দর্শকরাও চাননি সেটা। তাঁর পায়ে বল গেলেই করতালিতে উৎসাহ জুগিয়েছেন সবাই। ক্যারিয়ারের বাঁকবদলের সেই ম্যাচে শেষ হাসি সনের দক্ষিণ কোরিয়ার। অতিরিক্ত সময়ে গড়ানো ফাইনালে জাপানকে ২-১ গোলে হারিয়ে এশিয়ান গেমসে সোনা জিতল রেকর্ড পঞ্চমবার। দক্ষিণ কোরিয়ার দুই গোলেরই কারিগর সন। ম্যাচ শেষে তাঁকে ঘিরে পুরো কোরিয়ান দল মাতে উৎসবে। বুক থেকে পাথর নামার স্বস্তি তাতে। কারণ দুই বছর ব্যারাকে কাটিয়ে ফিরলে ফুটবলেই ধরত মরচে।